b'\n_START_ARTICLE_\nMatti Leppo\n_START_PARAGRAPH_\nMatti Niilo Rafael Leppo (1. huhtikuuta 1908 Vihti \xe2\x80\x93 22. toukokuuta 1998 Helsinki) oli suomalainen taloustieteilij\xc3\xa4 ja Helsingin yliopiston finanssiopin professori._NEWLINE_Leppo p\xc3\xa4\xc3\xa4si ylioppilaaksi 1926 Mikkelin lyseosta ja valmistui filosofian kandidaatiksi 1931 Helsingin yliopistosta. Leppo v\xc3\xa4itteli tohtoriksi 1938 aiheenaan suomalaisen kulutusverotuksen kehitys ensimm\xc3\xa4isen maailmansodan j\xc3\xa4lkeen. Leppo oli aluksi Oy Alkoholiliike Ab:n palveluksessa mutta siirtyi sitten Suomen Pankin palvelukseen ensin suhdannetutkijaksi 1938 ja sitten pankin taloustieteellisen tutkimuslaitoksen osastop\xc3\xa4\xc3\xa4llik\xc3\xb6ksi 1944._NEWLINE_Leppo nimitettiin Helsingin yliopiston finanssiopin professoriksi 1945 ja h\xc3\xa4n hoiti t\xc3\xa4t\xc3\xa4 virkaa vuoteen 1973 saakka. Leppo oli jo aiemmin ollut finanssiopin dosenttina 1942\xe2\x80\x931945. Leppo valittiin my\xc3\xb6s Tiedeakatemian j\xc3\xa4seneksi 1950. H\xc3\xa4n toimi my\xc3\xb6s valtiotieteellisen tiedekunnan dekaanina ja varadekaanina, kansantaloustieteen laitoksen esimiehen\xc3\xa4 ja my\xc3\xb6s Tampereen kes\xc3\xa4yliopiston rehtorina._NEWLINE_Leppo kirjoitti useita oman alansa oppikirjoja muun muassa Johdatus finanssipolitiikkaan (1947) ja sen jatko-osa Julkinen talous ja finanssipolitiikka. Vuonna 1959 h\xc3\xa4n julkaisi tutkielman P\xc3\xa4\xc3\xa4t\xc3\xa4nt\xc3\xa4vallan ja vastuun ongelma inflaation torjuntaty\xc3\xb6ss\xc3\xa4 jossa h\xc3\xa4n analysoi tuolloin harjoitettua talouspolitiikkaa ja sen ep\xc3\xa4onnistumista inflaation hallinnassa.'